Lepo pozdravljeni vsi navzoči!

Najprej se zahvaljujem Slovenski karitas za vsakoletno povabilo na srečanje z našimi misijonarji. Vsako leto se sicer ne uspem udeležiti srečanja, letos pa sem bila na srečanju pri sv. Jozefu v Ljubljani, ko smo se srečali s tremi misijonarji, sestrama Vesno Hiti in Bogdano Kavčič iz Burundija in Janezom Mescem iz Madagaskarja. Vedno z zanimanjem poslušam njihove resnične zgodbe iz misijonov.

Akcijo Z delom za dostojno življenje podpiram že 9 let. Za to akcijo sem se odločila na dan, ko sem dobila zgibanko Karitas o delu naših misijonarjev v Afriki in drugod po svetu. Vsakič, ko je bilo v našem ali sosednjem kraju kakšno predavanje misijonarjev, sem se jih z veseljem udeležila. Še posebej me je pritegnilo pričevanje našega, žal prezgodaj preminulega, rojaka misijonarja, g. Klemena Štolcarja.

Vem, da zaradi darovane mesečne vsote za delo družine v Afriki pri nas doma ni še nikomur nič manjkalo. Z zanimanjem preberem vsakoletno poročanje o delu družin, ki ji pomagamo v tej akciji. Vesela sem, da je kar nekaj oseb v Sloveniji, ki podpirajo akcijo Z delom do dostojnega življenja.

Zelo pohvalna pa je tudi akcija Kupimo kozo za družine v Afriki.

Alojzija Ocepek